Ysterpenne as lokval vir motoriste in LimpopoArgieffoto Die polisie in Limpopo waarsku motoriste om bedag te wees op ysterpenne op die N1 tussen Polokwane en die Kranskop-tolplaza buitekant Modimolle. Boosdoeners plaas dié voorwerpe in die pad met die doel om mense te beroof. Volgens brig. Motlafela Mojapelo, polisiewoordvoerder, is daar die afgelope naweek drie voorvalle waar motoriste se bande deur dié ysterpenne gesny is. Die motoriste was genoop om stil te hou en hul bande te vervang. Die eerste voorval het Saterdagaand op die R101-pad plaasgevind toe ysterpenne ŉ gat in die band van ŉ egpaar se voertuig gesteek het. “Die egpaar het stilgehou en die man het uitgeklim om die motorband te vervang. Terwyl hy daarmee besig was, het drie verdagtes uit die bosse gekom en ŉ paar skote afgevuur. Hulle het die slagoffer en sy vrou na die bosse gedwing en van selfone en bankkaarte beroof. Die slagoffers kon met geringe beserings ontsnap,” het Mojapelo gesê. Die ander twee voorvalle het Saterdag en Sondag afsonderlik op die N1-pad plaasgevind. Die motoriste is ook vanuit die bosse deur gewapende boewe oorval toe hulle hul motorbande wou omruil. Hulle is van kontant, selfone, skootrekenaars, bankkaarte en klere beroof. Die Heritage Protection Group (HPG) het op sy Facebookblad bevestig lede het die naweek ook ingespring en die polisie gehelp om die boosdoeners op te spoor wat die ysterpenne in die paaie geplaas het. Lt.genl. Thembi Hadebe, die provinsiale polisiekommissaris in Limpopo, het die polisie opdrag gegee om patrollies op hoofroetes te verskerp en seker te maak die skuldiges word vasgetrek. Enigiemand met meer inligting wat tot die inhegtenisneming van die verdagtes kan lei, kan lt.kol. Richard Boshomane by 079 894 5501, sers. Phaladi Makola by 082 749 2233, of Stop Misdaad by 08600 10111 bel.